Orange Grove, Johannesburg

Orange Grove is 'n voorstad van Johannesburg, Suid-Afrika. Dit is in Johannesburg se E-streek geleë.

Orange Grove is sowat 5 km noordoos van die stadsaal geleë, tussen Norwood en Sydenham. Dis in 1902 aangelê, in die jaar voor Norwood, maar die Orange Grove-hotel, eers 'n enkelverdiepingbousel van hout en sinkplate, was daar sedert die ontdekking van goud. In dié hotel het genl. Jan Smuts die stakingsleiers in 1914 ontmoet. Oorkant. aan die linkerkant van die pad na Pretoria (nou Louis Bothalaan), was 'n boord lemoen- en suurlemoenbome; vandaar die naam. Alle poskoetse na en van Pretoria (ses per dag) het in die ou dae by die hotel stilgehou voor hulle die steilte na Bereaheuwel aangedurf het. Die pad was destyds oortrek van poeierstof. Tydens die Tweede Vryheidsoorlog het 'n blokhuis naby die hotel gestaan om die smal klofie te beskerm.

Bron 
  Potgieter, D.J. (ed.) 1973. Standard Encyclopaedia of Southern Africa, volume 8. Cape Town: Nasionale Opvoedkundige Uitgewery (Nasou).

Verwysings 

Voorstede van Johannesburg